ทัวร์หายวับฉุดยอดใช้วีซ่าโตต่ำเป้า
ยอดใช้จ่ายผ่านบัตรวีซ่าวูบ กลุ่มท่องเที่ยวซบหนัก ถึงขั้นติดลบ ฉุดยอดใช้จ่ายรวมโตแค่ 10%
29 ต.ค. 2565

ยอดใช้จ่ายผ่านบัตรวีซ่าวูบ กลุ่มท่องเที่ยวซบหนัก ถึงขั้นติดลบ ฉุดยอดใช้จ่ายรวมโตแค่ 10%
นายสมบูรณ์ ครบธีรนนท์ ผู้จัดการ บริษัท วีซ่า ประจำประเทศไทย เปิดเผยว่า ยอดใช้จ่ายผ่านบัตรวีซ่าเฉพาะกลุ่มนักท่องเที่ยวปี 2557 มีแนวโน้มติดลบ จากปกติจะเติบโตราว 10% ต่อปี เป็นผลจากปีแรกที่การท่องเที่ยวหดตัวอย่างหนัก ส่วนครึ่งปีหลังแม้สถานการณ์การเมืองจะสงบ แต่สภาพเศรษฐกิจในหลายประเทศมีปัญหา ประกอบกับข้อจำกัดในประเทศ ทำให้มีนักท่องเที่ยวมาไทยต่ำกว่าเป้า 25 ล้านคนที่ทางการตั้งไว้
ทั้งนี้ ประเทศไทยยังเป็นประเทศเป้าหมายของนักเดินทาง วีซ่าจึงร่วมกับการท่องเที่ยวแห่งประเทศไทย และหน่วยงานด้านการท่องเที่ยว จัดกิจกรรมโรดโชว์การท่องเที่ยวไทยในประเทศเป้าหมาย รวมทั้งจัดงานส่งท้ายปลายปีในห้างสรรพสินค้าหลายแห่ง เพื่อกระตุ้นการใช้จ่ายในช่วงที่เหลือของปี
สำหรับภาพรวมการใช้จ่ายผ่านบัตรวีซ่าของไทยในปีนี้ คาดว่าจะเป็นไปตามเป้าหมาย 10% ลดลงจาก 15% ที่ตั้งไว้เมื่อต้นปี เพราะผลกระทบจากการชะลอใช้จ่ายของผู้บริโภค แต่คาดว่าในเดือน พ.ย.-ธ.ค. ที่เป็นช่วงการใช้จ่ายสูงสุดของปี จะทำให้ยอดการใช้จ่ายผ่านบัตรเติบโตดีตามเป้าที่วางไว้
นอกจากนี้ การใช้จ่ายผ่านบัตรที่เพิ่มขึ้นยังมาจากพฤติกรรมผู้บริโภคที่หันมาใช้จ่ายผ่านบัตรพลาสติกแทนเงินสดมากขึ้น โดยเฉพาะต่างจังหวัดในหัวเมืองใหญ่ๆ มีอัตราการใช้จ่ายผ่านบัตรขยายตัวสูงมาก ดังนั้นหนึ่งในแผนกลยุทธ์ปี 2558 ของวีซ่า คือการขยายจำนวนร้านค้ารับบัตรในต่างจังหวัดเพิ่มขึ้น จากปัจจุบันที่มี 7,000 แห่ง ส่วนใหญ่อยู่ในกรุงเทพฯ 
นายสมบูรณ์ กล่าวว่า แผนธุรกิจปี 2558 อยู่ระหว่างจัดทำข้อมูล โดยจะอิงแนวโน้มภาวะเศรษฐกิจไทยและเศรษฐกิจโลก เนื่องจากธุรกิจระบบชำระเงินผูกติดกับระบบเศรษฐกิจ แต่โดยรวมเชื่อว่ายอดใช้จ่ายจะเติบโตดีกว่าปีนี้ โดยเฉพาะในกลุ่มท่องเที่ยวน่าจะพลิกกลับมาเป็นบวกได้ โดยนักท่องเที่ยวหลักมาจากอาเซียน จีน ญี่ปุ่น ส่วนรัสเซียอาจจะลดลง เพราะเศรษฐกิจในประเทศมีปัญหา
ทั้งนี้ ยังมีแผนส่งเสริมการใช้บัตรวีซ่า เพย์เวฟ ในการชำระเงินที่มีมูลค่าไม่เกิน 1,500 บาท โดยปีหน้าจะนำร่องร่วมมือกับการทางพิเศษแห่งประเทศไทย (กทพ.) ใช้บัตรวีซ่า เพย์เวฟ แตะเพื่อชำระค่าผ่านทางบนทางด่วน ถือเป็นครั้งแรกในเอเชียแปซิฟิก โดยขณะนี้อยู่ระหว่างทดสอบระบบ คาดว่าพร้อมให้บริการต้นปีหน้า
นอกจากนี้ วีซ่าจะร่วมือกับ กทพ. ส่งเสริมการใช้บัตรอีซี่พาส โดยยกเว้นค่าธรรมเนียมการเติมเงินบัตรอีซี่พาสตลอดปี 2558 ไม่จำกัดจำนวนการเติมเงิน สำหรับผู้ลงทะเบียนเติมเงินแบบอัตโนมัติผ่านระบบอีซี่ ท็อปอัพ ตั้งแต่วันที่ 1 ม.ค.-31 มี.ค. 2558 จากปัจจุบันค่าธรรมเนียมเติมเงินอยู่ที่ครั้งละ 20 บาท